  Анжелика Тихонова корреспондент 21-23 шуркынмонэ Марий Элысь Йошкар-Олаын финн-угор калыкъёслэн эстрада кырӟанзыя «Ший памаш» («Азвесь ошмес») VI улосвылкуспо фестиваль-конкурссы ортчиз. Отчы нырысьсэ Ижкарысь «Шулдыр ӝыт» ансамбль пыриськиз но I степенё лауреат луиз. Со сярысь ивортодэтъя «Удмуртия» агентстволэн корреспондентэзлы ансамбльлэн чеберлыкъя кивалтӥсез Наталья Ушакова вераз. Конкурс куинь турен ортчиз. Со улсын кырӟасьёс куинь кырӟан быдэстӥзы. Нырысетӥез «Песенный шлягер» нимаськиз. Отчы одно ик кулэ вал вордскем шаер сярысь туж тодмо кырӟан. Мы быдэстӥм «Шулдыр ӝыт» ансамбльлэсь кемалась потэм тодмо кырӟанзэ - «Яратон кырӟанэ» нимаське. Собере кыкетӥ тур вал – «Народная песня в исполнении акапелла». Ми кырӟам «Мыло-кыдо» кырӟанэз. Но куинетӥ тур – со нимаськиз «Новая песня». Берло куинь ар ӵоже гожтэм кырӟан кулэ вал. Ми быдэстӥм ар талэсь азьло гинэ потэм кырӟанмес - «Крезьгур» Наталья Ушакова, «Шулдыр ӝыт» ансамбльлэн чеберлыкъя кивалтӥсезВань туръёслы йылпумъянъёсъя «Шулдыр ӝыт» ансамбль фестиваль-вожвылъяськонлэн I степенё лауреатэз луиз. Ватсалом, соос сяна, конкурсэ Шаркан ёросысь Татьяна Хохрякова но Елена Ложкина ветлӥзы. Соос дуэтъёслэн вожвылъяськоназы пыриськизы но «Сохранение и развитие традиционной национальной культуры» номинациын вормисьлэн дипломеныз пусйизы. Наталья Ушаковалэн кылъёсызъя, удмуртъёс та вожвылъяськонын трос висъяськизы. Шумпотыса верано: ӵошатоно ке, милям удмурт эстрадамы туж азьлань мынэ. Милесьтым коллективмес гинэ басьтыса ӧвӧл, пӧртэм тунсыко проектъёсмы вань ук, егитъёс лэсьто мае ке но выльзэ. <…> Уровеньмы милям зол висъяське Наталья Ушакова, «Шулдыр ӝыт» ансамбльлэн чеберлыкъя кивалтӥсезВожвылъяськонэ финн-угор калыкъёсысь потэм 100 пала кырӟасьёс пыриськизы. Соос пӧлын Мордовиысь, Татарстанысь, Башкириысь, Марий Элысь, Удмуртиысь но мукет интыосысь вуэмъёс. Быгатонлыкъёссэс ансамбльёс, дуэтъёс но огназы кырӟасьёс возьматӥзы. Пусъём, жюрилэн ёзчиос пӧлын Удмуртиысь кырӟась Марина Галичанина но вал. Наталья Ушаковалэн верамезъя, туж тунсыко номеръёссы вал Мордовиысь, Татарстанысь, Башкириысь егит кырӟасьёслэн. Нош оглом вожвылъяськон туж шуныт, эшлыко мылкыдын ортчиз.  Сыӵе атмосфера вал, мон шуысал, вожвылъяськон ӧй вал, кыӵе ке туж эшлыко атмосфера вал, туж трос выль эшъёсмы кылдӥзы Наталья Ушакова, «Шулдыр ӝыт» ансамбльлэн чеберлыкъя кивалтӥсез   Тодэ вайытом, туэ тулыс «Шулдыр ӝыт» ансамбль Москваын ортчем «Талант 2019» V калыккуспо телеконкурсын I степенё лауреат луиз. Тегъёс: Лулчеберет Удмуртия Филармония МарийЭл кырӟан  